
PËR AUTORIZIMIN E MINISTRISË SË FINANCAVE PËR SHLYERJEN E DETYRIMEVE TË HUAS, NË KUADËR TË MARRËVESHJES, NDËRMJET REPUBLIKËS SË SHQIPËRISË ME SHOQËRINË “ELBER” SHPK, DHE KfW, PËR PROJEKTIN DHE HUAN PËR NDËRMARRJEN E UJËSJELLËS-KANALIZIMEVE NË ELBASAN

Në mbështetje të nenit 100 të Kushtetutës, të marrëveshjes, ndërmjet Republikës së Shqipërisë me “Elber”, sh.p.k., dhe KfW, për projektin dhe huan për Ndërmarrjen e Ujësjellës-Kanalizimeve në Elbasan, të ratifikuar me ligjin nr. 8801, datë 17.5.2001, dhe të neneve 5 e 45, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave

VENDOSI:

1. Autorizimin e Ministrisë së Financave për shlyerjen e detyrimeve të huas, në kuadër të marrëveshjes, ndërmjet Republikës së Shqipërisë me shoqërinë “Elber” sh.p.k., dhe KfW, për projektin dhe huan për Ndërmarrjen e Ujësjellës-Kanalizimeve në Elbasan, në shumën 1 160 715 505 (një miliard e njëqind e gjashtëdhjetë milionë e shtatëqind e pesëmbëdhjetë mijë e pesëqind e pesë) lekë dhe interesa deri në muajin qershor 2015, në shumën 61 176 418 (gjashtëdhjetë e një milionë e njëqind e shtatëdhjetë e gjashtë mijë e katërqind e tetëmbëdhjetë) lekë.
2. Ngarkohet Ministria e Financave, që, në zbatim të pikës 1, të këtij vendimi, çdo vit të parashikojë në buxhetin e miratuar shumën për shlyerjen e detyrimit përkatës.
3. Ngarkohen Ministria e Financave dhe shoqëria “Elber” sh.p.k., për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare. 

